CELEX: 32021R1422
Language: el
Date: 2021-04-26 00:00:00
Title: Κατ’ εξουσιοδότηση κανονισμός (ΕΕ) 2021/1422 της Επιτροπής της 26ης Απριλίου 2021 για την τροποποίηση του κατ’ εξουσιοδότηση κανονισμού (ΕΕ) 2019/624 όσον αφορά την πιστοποίηση σε περίπτωση σφαγής στην εκμετάλλευση προέλευσης (Κείμενο που παρουσιάζει ενδιαφέρον για τον ΕΟΧ)

1.9.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 307/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/1422 ΤΗΣ ΕΠΙΤΡΟΠΗΣ
         της 26ης Απριλίου 2021
         για την τροποποίηση του κατ’ εξουσιοδότηση κανονισμού (ΕΕ) 2019/624 όσον αφορά την πιστοποίηση σε περίπτωση σφαγής στην εκμετάλλευση προέλευσης
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (1), και ιδίως το άρθρο 18 παράγραφος 7 στοιχείο δ),
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2017/625 θεσπίζει κανόνες για τους επίσημους ελέγχους και τις άλλες επίσημες δραστηριότητες που διενεργούνται από τις αρμόδιες αρχές των κρατών μελών, ώστε να εξακριβώνεται η συμμόρφωση με τους κανόνες εφαρμογής της νομοθεσίας της Ένωσης στους τομείς των τροφίμων και της ασφάλειας των τροφίμων σε όλα τα στάδια της διαδικασίας παραγωγής, μεταποίησης και διανομής. Οι επίσημοι αυτοί έλεγχοι περιλαμβάνουν την επιθεώρηση πριν από τη σφαγή των ζώων που προορίζονται για σφαγή.
                  
               
                     (2)
                  
                  
                     Ο κατ’ εξουσιοδότηση κανονισμός (ΕΕ) 2019/624 της Επιτροπής (2) θεσπίζει τα κριτήρια και τους όρους βάσει των οποίων καθορίζεται πότε μπορούν να διενεργούνται επιθεωρήσεις πριν από τη σφαγή στην εκμετάλλευση προέλευσης.
                  
               
                     (3)
                  
                  
                     Ο κατ’ εξουσιοδότηση κανονισμός (ΕΕ) 2021/1374 της Επιτροπής (3), με τον οποίο τροποποιείται ο κανονισμός (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου (4) επιτρέπει, υπό ορισμένες προϋποθέσεις, τη σφαγή κατοικίδιων βοοειδών και χοιροειδών και κατοικίδιων μονόπλων στην εκμετάλλευση προέλευσης. Στους όρους αυτούς περιλαμβάνεται ότι τα ζώα πρέπει να υποβάλλονται σε επιθεώρηση πριν από τη σφαγή και ότι το αποτέλεσμα της επιθεώρησης αυτής πρέπει να πιστοποιείται με επίσημο πιστοποιητικό που συνοδεύει τα σφάγια των ζώων σε εγκεκριμένο σφαγείο σύμφωνα με το άρθρο 6 του κατ’ εξουσιοδότηση κανονισμού (ΕΕ) 2019/624.
                  
               
                     (4)
                  
                  
                     Το πεδίο εφαρμογής του άρθρου 6 του κατ’ εξουσιοδότηση κανονισμού (ΕΕ) 2019/624 θα πρέπει να επεκταθεί ώστε να καλύπτει και τα κατοικίδια βοοειδή και χοιροειδή, καθώς και τα κατοικίδια μόνοπλα, ώστε να εξασφαλίζεται ότι, σε περίπτωση σφαγής στην εκμετάλλευση προέλευσης, δεν τίθεται σε κίνδυνο η ασφάλεια του κρέατος.
                  
               
                     (5)
                  
                  
                     Ως εκ τούτου, ο κατ’ εξουσιοδότηση κανονισμός (ΕΕ) 2019/624 θα πρέπει να τροποποιηθεί αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το άρθρο 6 του κατ’ εξουσιοδότηση κανονισμού (ΕΕ) 2019/624 τροποποιείται ως εξής:
            
                        1)
                     
                     
                        Η παράγραφος 1 αντικαθίσταται από το ακόλουθο κείμενο:
                        
                           «1.   Οι αρμόδιες αρχές εφαρμόζουν τα ειδικά κριτήρια και τους όρους που καθορίζονται στο παρόν άρθρο στις σχετικές περιπτώσεις πουλερικών, εκτρεφόμενων θηραμάτων, κατοικίδιων βοοειδών και χοιροειδών και κατοικίδιων μονόπλων.»
                        
                     
                  
                        2)
                     
                     
                        Η παράγραφος 3 αντικαθίσταται από το ακόλουθο κείμενο:
                        
                           «3.   Στην περίπτωση κατοικίδιων βοοειδών και χοιροειδών, κατοικίδιων μονόπλων και εκτρεφόμενων θηραμάτων, τα οποία σφάζονται στην εκμετάλλευση προέλευσης σύμφωνα με το κεφάλαιο VI του τμήματος I ή το σημείο 3 του τμήματος III του παραρτήματος III του κανονισμού (ΕΚ) αριθ. 853/2004, το επίσημο πιστοποιητικό που συμπληρώνεται σύμφωνα με το υπόδειγμα επίσημου πιστοποιητικού που παρατίθεται στο κεφάλαιο 3 του παραρτήματος IV του εκτελεστικού κανονισμού (ΕΕ) 2020/2235 της Επιτροπής (*) συνοδεύει τα ζώα στο σφαγείο ή αποστέλλεται εκ των προτέρων σε οποιαδήποτε μορφή, αντί του πιστοποιητικού που αναφέρεται στο άρθρο 5 παράγραφος 2 στοιχείο στ) του παρόντος κανονισμού.
                        
                        
                           (*)  Εκτελεστικός κανονισμός (ΕΕ) 2020/2235 της Επιτροπής, της 16ης Δεκεμβρίου 2020, για τη θέσπιση κανόνων σχετικά με την εφαρμογή των κανονισμών του Ευρωπαϊκού Κοινοβουλίου και του Συμβουλίου (ΕΕ) 2016/429 και (ΕΕ) 2017/625 όσον αφορά τα υποδείγματα πιστοποιητικών υγείας των ζώων, τα υποδείγματα επίσημων πιστοποιητικών υγείας των ζώων, τα υποδείγματα επίσημων πιστοποιητικών και τα υποδείγματα πιστοποιητικών υγείας των ζώων/επίσημων πιστοποιητικών για την είσοδο στην Ένωση και για τις ενδοενωσιακές μετακινήσεις φορτίων ορισμένων κατηγοριών ζώων και αγαθών και σχετικά με την επίσημη πιστοποίηση με τέτοια πιστοποιητικά, και για την κατάργηση του κανονισμού (ΕΚ) αριθ. 599/2004, των εκτελεστικών κανονισμών (ΕΕ) αριθ. 636/2014 και (ΕΕ) 2019/628, της οδηγίας 98/68/ΕΚ και των αποφάσεων 2000/572/ΕΚ, 2003/779/ΕΚ και 2007/240/ΕΚ (ΕΕ L 442 της 30.12.2020, σ. 1).»"
                        
                     
                  
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 26 Απριλίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 95 της 7.4.2017, σ. 1.
         
            (2)  Κατ’ εξουσιοδότηση κανονισμός (ΕΕ) 2019/624 της Επιτροπής, της 8ης Φεβρουαρίου 2019, σχετικά με ειδικούς κανόνες για τη διενέργεια επίσημων ελέγχων στην παραγωγή κρέατος και για τις περιοχές παραγωγής και μετεγκατάστασης ζώντων δίθυρων μαλακίων σύμφωνα με τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου (ΕΕ L 131 της 17.5.2019, σ. 1).
         
            (3)  Κατ’ εξουσιοδότηση κανονισμός (ΕΕ) 2021/1374 της Επιτροπής, της 12ης Απριλίου 2021, για την τροποποίηση του παραρτήματος III του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου για τις ειδικές απαιτήσεις υγιεινής για τα τρόφιμα ζωικής προέλευσης (ΕΕ L 297 της 20.8.2021, σ. 1 )
         
            (4)  Κανονισμός (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (ΕΕ L 139 της 30.4.2004, σ. 55).